88. schôdza NR SR - 10.deň - B. popoludní
Dátum: 2023-03-29
Poslanec: Kočiš, Eduard (-)
Druh vystúpenia: Vystúpenie

14. Veľmi pekne ďakujem za slovo, pán predsedajúci. Milé kolegyne, vážení kolegovia, ja by som chcel nadviazať na pána kolegu Baláža, ktorý vo svojom, vo svojej úvodnej reči, vo svojej rozprave spomenul v tomto bode memoranda aj problematiku vzdelávania zdravotných sestier. Problematika vzdelávania zdravotných sestier je, by som povedal, veľmi zanedbávaná už od roku 2009. Pretože od roku 2009 nám síce miernym rádom alebo miernym razom stúpa počet prijatých študentov na nižšie alebo vyššie zdravotnícke funkcie, ale ani tento mierny nárast nám v žiadnom prípade nedokáže pokryť chýbajúce desiatky až stovky v niektorých nemocniciach, na niektorých oddeleniach až tisíce zdravotných sestier, zdravotných asistentov, opatrovateľov, ošetrovateľov, ošetrovateliek, sanitárov a mnohého iného zdravotníckeho personálu, ktorý v slovenskom zdravotníctve chýba a je naozaj nedostatkovým tovarom. Ak sa pozrieme na túto problematiku naozaj v komplexnosti, tak zistíme, že na Slovensku je, žiaľbohu, iba tridsať stredných zdravotníckych škôl. Zopakujem, na Slovensku sa nachádza iba tridsať stredných zdravotníckych škôl, ktoré majú značne obmedzené možné prijímanie žiakov na jednotlivé vzdelávacie odbory, a preto nedokážeme naplniť a adekvátne nahradiť odchádzajúci zdravotnícky personál, ktorý nám odchádza do zahraničia, buď za lepším platovým ohodnotením, alebo kvalitnejšou pracovnou morálkou a nedokážeme nahradiť ani zdravotné sestry a nižší zdravotnícky personál, ktorý nám odchádza do dôchodku. Čiže je na základe tejto jednoduchej rovnice potrebné si uzrejmiť dve veci. Prvou vecou je to, ako chceme nahradiť odchádzajúci počet nižšieho alebo vyššieho zdravotníckeho personálu a druhá strana mince je tá, akým spôsobom chceme zvýšiť možno nie počet stredných zdravotníckych škôl, ale akým spôsobom chceme zvýšiť počet žiakov, aby tieto školy mohli týchto žiakov nielen prijať, ale aj adekvátne vzdelávať. Začnem troška od konca. Stredné zdravotnícke školy nemôžu prijímať viacej žiakov z dvoch dôvodov. Prvým dôvodom je to, že majú nedostatočné kapacity či už na praktickom vyučovaní, alebo v samotných vyučovacích priestoroch v školách a na druhej strane im chýbajú kvalitní a kvalifikovaní vyučujúci. Čiže, ak si to rozmeníme opäť na drobné, vyšším počtom vzdelávaných zdravotných sestier, praktická sestra alebo zdravotnícky asistent, dokážeme vyriešiť alebo pokryť značnú časť nedostatkov a tým je nedostatočný personál a nedostatočné personálne obsadenie nielen v našich ambulanciách, ale najmä v našich zdravotníckych zariadeniach. Ak by sme takým jednoduchým alebo možno zložitým alebo akokoľvek sa na to budeme pozerať nejakým návrhom, nápadom, v spolupráci s ministerstvom školstva, čo je nevyhnutné a priam nutné, zvýšili alebo navýšili jeden ročník štúdia na strednej zdravotníckej škole z terajších štyroch na päť a obmedzili vysokoškolské štúdium zdravotných sestier len povedzme na staničnú sestru, vrchnú sestru alebo sestru špecialistku pri lôžku, získali by sme neobmedzený sčasti počet zdravotníckych sestier alebo zdravotníckeho personálu, ktorý naozaj bude slúžiť a vykonávať základné úkony pri lôžku pacienta, na oddelení, ale aj v ambulancii. A naozaj iba sestra špecialistka, sestra staničná, sestra vrchná by potrebovala navýšiť si svoje odborné vzdelanie a to štúdiom na vysokej škole. Čiže častokrát počúvame alebo častokrát dostávame podnety, že absolvent, absolventka strednej zdravotníckej školy po nástupe na vysokú školu a po dosiahnutí prvého stupňa vysokoškolského vzdelania, to znamená bakalárskeho titulu, už sa začína značne správať inak ako jej kolegyne alebo jej kolegovia, ktorí toto vysokoškolské vzdelanie nemajú. Častokrát sa stáva, že takáto vysokoškolsky vzdelaná sestra, nebudem to hovoriť, že je to pravidlom, ale častokrát sa to stáva a sú to priame svedectvá alebo priame informácie z nemocničných zariadení, že takáto sestra už častokrát pohŕda svojou prácou, lebo ona už je vysokoškolsky vzdelaný človek a jednoducho jej základné povinnosti sa asi majú obmedziť len na nejaké chodenie s nejakým fasciklom alebo s papiermi z jednej izby do druhej. Ale takto to nie je. Zdravotníckeho personálu a zdravotných sestier nemáme dosť a nebudeme ich mať nikdy dosť, pretože naše zdravotnícke školy, stredné zdravotné školy nevychovávajú adekvátny počet absolventov a títo absolventi len z desiatich percent zhruba sa chcú uplatniť na trhu práce v rámci Slovenskej republiky. Povedzme si to na rovinu. Ohodnotenie začínajúcej zdravotnej sestry alebo zdravotníckeho asistenta bez praxe nie je žiadna sláva, a preto dotiahnuť mladých ľudí, aby vykonávali naozaj ťažkú a zodpovednú prácu, ktorá sa odohráva nielen cez deň, ale častokrát aj v noci, je dosť náročné. Čiže ja vítam toto memorandum, ktoré hovorí aj o tom, že je nutné a potrebné zmeniť vzdelávanie, zmeniť školský vzdelávací systém v rámci stredného zdravotného školstva, ktoré je naozaj poddimenzované aj personálne aj priestorovo aj finančne a iba kvalitné stredné zdravotné školy nám dokážu vyprodukovať kvalitný stredný zdravotnícky personál a takto vieme naozaj školstvo a zdravotníctvo, ktoré sú v tomto dve prepojené nádoby, pozdvihnúť na vyššiu úroveň. A naozaj to zdravotníctvo už snáď niekedy do budúcna nebude brané ako také nechcené dieťa každej jednej vlády a každý jeden minister, ktorý v tomto rezorte končil alebo skončí, bude tvrdiť, žiaľ, nepodarilo sa, žiaľ, nedalo sa, ministerstvo financií nedalo peniaze, ministerstvo školstva nevypracovalo metodiku, čo mám robiť. Čiže, kolegyne, kolegovia, poprosím každého jedného, komu naozaj záleží na zdravotníctve, aby toto memorandum svojim hlasovaním podporil, pretože je to taká síce menšia kvapka v mori, ale nejako a niekde začať musíme. Vďaka za pozornosť.